Prechod Venuše

náhľad|vpravo|Záznam prechodu zo Solar Dynamics Observatory
Prechod Venuše popred Slnko nastáva vtedy, keď planéta Venuša prechádza priamo medzi Slnkom a Zemou a prekrýva malú časť slnečného kotúča. Počas prechodu môžeme vidieť zo Zeme Venušu ako malý čierny kotúč pohybujúci sa cez disk Slnka. Trvanie takéhoto prechodu sa zvyčajne meria v hodinách (prechody v rokoch 2004 i 2012 trvali okolo šesť hodín). Prechod je podobný zatmeniu Slnka, avšak, hoci priemer Venuše je skoro 4-krát väčší ako Mesiaca, Venuša vyzerá oveľa menšia, pretože je oveľa ďalej od Zeme. V dobách pred zrodom modernej astronómie pomáhali pozorovania prechodu Venuše vedcom zmerať vzdialenosť medzi Slnkom a Zemou použitím metódy zvanej paralaxa.

Prechody Venuše sú najzriedkavejším zo všetkých predvídateľných astronomických fenoménov a súčasne sa vyskytujú vo vzoroch, ktoré sa opakujú každých 243 rokov, s dvojicou prechodov oddelených od seba osem rokov. Medzi týmito dvojicami je rozdiel 121,5 a 105,5 roka. Pred rokom 2004 bola posledná dvojica prechodov Venuše v decembri 1874 a v decembri 1882. Prvý z dvojice prechodov Venuše na začiatku 21. storočia nastal 8. júna 2004, ďalší sa odohral 6. júna 2012. Najbližší prechod Venuše bude až v decembri 2117 a nasledujúci v decembri 2125.

Vzor sa opakuje každých 243 rokov, pretože 243 hviezdnych obežných dôb Zeme (365,25636 dňa, čo sa trochu líši od tropického roku) je 88757,3 dňa, a 395 hviezdnych obežných dôb Venuše (224,701 dňa) je tiež 88756,9 dňa. Takže po tomto čase sa Venuša a Zem vracajú do takmer toho istého bodu na svojich obežných dráhach. Táto doba je totožná so 152 synodickými obežnými dobami Venuše.

Vzor 105,5; 8; 121,5 a 8 nie je jediný možný v 243-ročnom cykle. Pred rokom 1518 bol vzor prechodu 8; 113,5 a 121,5 rokov, a pred rokom 546 prechody vždy nastávali so 121,5-ročným rozdielom. Súčasný vzor potrvá až do roku 2846, kedy bude nahradený vzorom 105,5, 129,5 a 8 rokov. Takže 243-ročný cyklus je celkom stabilný, ale počet prechodov a ich načasovanie v cykle sa bude časom meniť.

Najbezpečnejší spôsob, ako pozorovať udalosť je premietnuť obraz Slnka na obrazovku, tak ako ho vidíme cez teleskop. Udalosť môžeme tiež pozorovať voľným okom použitím špeciálnych ochranných okuliarov. Na pozorovanie prechodu je vhodné zváračské sklo číslo 14 alebo tmavšie. Pozorovanie Slnka bez filtrov môže spôsobiť dočasnú alebo trvalú stratu zraku, pretože môže poškodiť alebo dokonca zničiť sietnicové bunky.

 Význam 

Prechody Venuše v minulosti ukázali, že planéta má atmosféru, pretože jej disk je pri okrajoch rozostrený tým, ako sa v atmosfére láme svetlo. Ukázali tiež, že planéta nemá nijaký mesiac, ktorý by sa prejavil ako menšie teleso vstupujúce pred slnečný disk buď pred alebo za samotnou planétou. 

 Minulé a budúce prechody 
Prechody sa môžu v súčasnosti konať iba v júni a v decembri (pozri tabuľku). Tieto dátumy sa pomaly oneskorujú; pred rokom 1631 boli v máji a v novembri. Prechody sa zvyčajne konali v dvojiciach takmer v rovnakom dni aj mesiaci s osemročným rozdielom. Pretože dĺžka ôsmich pozemských rokov je takmer rovnaká ako dĺžka trinástich rokov na Venuši, každých 8 rokov sú planéty približne v rovnakej relatívnej pozícii. Odhad zvyčajne stačí na určenie dvojíc prechodov, ale nestačí na určenie trojice. Posledný prechod, ktorý nebol časťou dvojice, nastal v roku 1153. Ďalší bude v roku 3089, aj keď ďalšie dva takmer nastanú v rokoch 2846 a 2854; v roku 2854 Venuša pri pohľade z rovníka tesne minie Slnko, hoci čiastočný prechod bude viditeľný z niektorých častí južnej pologule. 

Minulé prechody Venuše Dátumstredu prechodu Čas (UTC) Poznámky Cesta prechodu(HM NauticalAlmanac Office) Začiatok  Stred  Koniec 1631 7. december 03:51  05:19  06:47 Predpovedané Keplerom   1639 4. december 14:57  18:25  21:54 Prvý prechod pozorovaný Horrocksom a Crabtreeom   1761 6. jún 02:02  05:19  08:37 Lomonosov pozoroval atmosféru Venuše   1769 3. jún 19:15  22:25  01:35 Cesta Kapitána Cooka' na Tahiti   1874 9. december 01:49  04:07  06:26 Pietro Tacchini viedol expedíciu na Muddapur, India.   1882 6. december 13:57  17:06  20:15 John Philip Sousa skomponoval Pochod prechodu Venuše   2004 8. jún 05:13  08:20  11:26 Rôzne média globálne vysielali priamy prenos prechodu Venuše.   2012 6. jún 22:09  01:29  04:49 Celé viditeľné na Havaji, v Austrálii, Tichom oceáne a východnej Ázii. Začiatok prechodu viditeľný v severnej Amerike, koniec v Európe, vrátane Slovenska.  

Budúce prechody Venuše Dátumstredu prechodu Čas (UTC) Poznámky Cesta prechodu(HM NauticalAlmanac Office) Začiatok  Stred  Koniec 2117 10. december 21:10  01:20  03:52 Celé viditeľné v Číne, Japonsku, Indonézii, a Austrálii. Čiastočne viditeľné na západnom pobreží USA, v Indii, vo väčšine Afriky a na Strednom východe.   2125 8. december 13:15  16:01  18:48 Celé viditeľné v južnej Amerike a na východe USA. Čiastočne viditeľné na západe USA, v Európe a Afrike.   2247 11. jún 08:42  11:33  14:25  Celé viditeľné v Afrike, Európe a na Strednom východe. Čiastočne viditeľné vo východnej Ázii, Indonézii a na severe a juhu Ameriky.   2255 9. jún 01:08  04:38  08:08 Celé viditeľné v Rusku, Indii, Číne a západnej Austrálii. Čiastočne viditeľné v Afrike, Európe a na západe USA.   2360 13. december 22:32  01:44  04:56 Celé viditeľné v Austrálii a vo väčšine Indonézie. Čiastočne viditeľné v Ázii, Afrike a západnej časti Ameriky.   2368 10. december 12:29  14:45  17:01 Celé viditeľné v južnej Amerike, západnej Afrike a na východnom pobreží USA. Čiastočne viditeľné v Európe, na západe USA a na Strednom východe.   2490 12. jún  11:39  14:17  16:55 Celé viditeľné vo väčšine Ameriky, v západnej Afrike a v Európe. Čiastočne viditeľné vo východnej Afrike, na Strednom východe a v Ázii.   2498 10. jún 03:48  07:25  11:02 Čiastočne viditeľné vo väčšine Európy, v Ázii, na Strednom východe a vo východnej Afrike. Čiastočne viditeľné vo východnej Amerike, Indonézii a Austrálii.  

 Pozorovanie prechodov Venuše 

Pri pozorovaní prechodu Venuše (alebo Merkúra) by sme mali byť obozretní, rovnako ako pri čiastočných fázach zatmenia Slnka, pretože priamy pohľad na žiarivý kotúč Slnka (fotosféru) nechránenými očami môže rýchlo spôsobiť vážne a často trvalé poškodenie oka.

 Pozri aj 
 Venuša
 Zatmenie Slnka
 Zatmenie Mesiaca

 Referencie 

 Iné projekty 

 Externé odkazy 

 Transit of Venus.org

 Simulátor Prechodu Venuše 2012 

Kategória:Astronomické prechody
Kategória:Venuša